Stefán Logi sér betur
Knattspyrnumarkvörðurinn Stefán Logi Magnússon vonast til að bæta leik sinn enn frekar eftir að hann gekkst á dögunum undir laseraðgerð á augum til að leiðrétta sjón sína.
Stefán Logi leikur með norska úrvalsdeildarfélaginu Lilleström og segist í samtali við heimasíðu félagsins hafa átt í vandræðum með sjónina, sem er ansi mikið vandamál fyrir markverði þegar boltanum er skotið á hraða sem nær yfir 100 km/klst. Hann getur nú sagt bless við linsurnar.
"Þetta var mjög mikilvæg aðgerð. Ef ég sæi ekki boltann gæti ég alveg eins hætt. Ég hef getað lifað með þessu en aldrei séð eins og best verður á kosið. Linsurnar hafa valdið mér vandræðum því þær trufla augun og gera mér erfitt að halda einbeitingu. Núna eru þessi vandræði að baki," sagði Stefán Logi sáttur eftir aðgerðina.
"Ég er búinn að glíma við þessar sjóntruflanir í nokkurn tíma og hef unnið með það, en ég reiknaði bara með að þetta væri böggull sem ég þyrfti að bera og lét þetta ekki hafa áhrif á mig. Samt eru augun það mikilvægasta fyrir markverði, auk líkamlegs atgervis. Núna vona ég að ég þetta skili mér framförum," bætti Stefán Logi við.
Fleiri Íslendingar í Noregi hafa gengist undir aðgerð líka þeirri sem Stefán Logi fór í, eins og til að mynda Indriði Sigurðsson sem er varnarmaður hjá Viking og fastamaður í íslenska landsliðinu.
Stefán Logi, sem er þrítugur og á að baki 4 A-landsleiki fyrir Íslands hönd, átti fínu gengi að fagna í marki Lilleström á sinni fyrstu heilu leiktíð með liðinu í ár. Hann fær aukna samkeppni um aðalmarkvarðarstöðuna á næstu leiktíð því Lilleström hefur samið við Svíann Alexander Nadj sem kemur frá sænska 1. deildarfélaginu Jönköpings Södra. sindris@mbl.is
Knattspyrnumarkvörðurinn Stefán Logi Magnússon vonast til að bæta leik sinn enn frekar eftir að hann gekkst á dögunum undir laseraðgerð á augum til að leiðrétta sjón sína.
Segist í samtali við heimasíðu félagsins hafa átt í vandræðum með sjónina, sem er ansi mikið vandamál fyrir markverði þegar boltanum er skotið á hraða sem nær yfir 100 km/klst.
Hann getur nú sagt bless við linsurnar.
Stefán Logi átti fínu gengi að fagna í marki Lilleström á sinni fyrstu heilu leiktíð með liðinu í ár.